Natalino Fossati

Natalino Fossati a l'é stàit un fotbaleur piemontèis.
Nàit a Mandrogn ëd Lissandria al 23 ëd giugn dël 1944, a l'ha sempre giugà tersin ant j'ani '60 e '70.

 Fossati fotbaleur 
A l'ha ancaminà a giughé ant le file dël Lissandria e a l'é peui passà al Turin, andoa a l'ha ancaminà soa cariera da professionista. La società granata a l'ha prëstalo al Génoa përchè 'l giovo as fasèissa esperiensa ant la stagion 1963-64 e a Génoa a l'ha giugà con Gigi Meroni e ij doi a son dventà grand amis.

L'ani dòp a l'é sùbit tornà al Tòr, andoa con l'àutr tersin Fabrizio Poletti, a l'ha formà cola che ancora adess a l'é arcordà coma la cobia 'd tersin pì granda che a l'ha avù 'l Turin. Ant ël Tòr a l'é restà fin-a a la stagion 1973-74, an fasend 329 presense (21 ant le cope europenghe) e 14 grije.

L'ani dòp a l'ha giugà ant la Sampdoria ma con ij genovèis a l'ha giugà pòche partìe an fasend anrabié ij tifos dorian da già che 'l pressident Lolli Ghetti a l'avìa pijalo për mandé al Turin ël fòrt difensor Nello Santin.

Coma giugador Fossati a l'é stàit un tersin motobin dinàmich e con na bon-a abilità dnans a la pòrta aversaria. An soa cariera a l'ha avù 'l boneur d'avèj coma antreneur òmo còma Edmondo Fabbri e Nereo Rocco.

 Fossati antreneur 
Chità 'd giughé al fótbal, Fossati a l'ha sërnù la cariera da antreneur. A l'ha antrenà vàire club (Lissandria, Pistojèisa, Sant Angel, Osta, Prò Vërsèj e via fòrt) an passand torna dal Turin ant j'ani dla pressidensa 'd Vidulich coma colaborador ant ël setor dij giovo.

Fossati, Natalino